20–33-vuotiaita kainuulaisia miehiä epäillään huumeiden välittämisestä Ruotsista ja pääkaupunkiseudulta Kajaaniin ja Paltamoon. Suuressa kokonaisuudessa on ollut epäiltynä yhteensä 135 henkilöä.

Mistä on kyse? Kainuussa poliisi on selvittänyt 11 törkeää huumausainerikosta, jotka ovat tapahtuneet vuosien 2013–2015 aikana.

Rikoksiin on pääasiassa liittynyt kannabis, mutta neljässä tapauksessa on välitetty myös amfetamiinia ja ekstaasia sekä Subutex ja Norspan -lääkkeitä.

Huumeita tuotiin Kainuuseen muun muassa Ruotsista ja pääkaupunkiseudulta.

Juttukokonaisuuteen rikoksesta epäiltynä on liittynyt yhteensä 135 henkilöä, suurimmassa osassa nimikkeet ovat olleet käyttörikoksia.

Kainuussa poliisi on selvittänyt 11 törkeää huumausainerikosta, jotka ovat tapahtuneet vuosien 2013–2015 aikana. Kaikki rikokset tulivat esille yhden juttukokonaisuuden myötä. Oulun poliisilaitoksen Kajaanin tutkintayksikkö on saattanut rikokset syyteharkintaan.

Rikoksiin on pääasiassa liittynyt kannabis, mutta neljässä tapauksessa on välitetty myös amfetamiinia ja ekstaasia sekä Subutex ja Norspan -lääkkeitä, jotka luokitellaan huumaaviksi lääkkeiksi.

Huumeita tuotiin Kainuuseen muun muassa Ruotsista ja pääkaupunkiseudulta, ja niitä on välitetty pääasiassa Kajaanissa ja Paltamossa.

Esitutkinnan aikana kotietsintöjä suoritettiin useita kymmeniä Kajaanissa ja Paltamossa. Yhdessä kotietsinnässä poliisi takavarikoi 36 kannabiskasvia ja 430 grammaa valmiiksi pakattua kannabisrouhetta kotikasvattamosta Paltamosta. Tämän kasvattamon lisäksi löydettiin useita muita kotikasvattamoita Paltamosta ja Kajaanista.

Esitutkinnassa poliisi takavarikoi useita satoja grammoja kannabista. Muita huumaus- tai lääkeaineita ei takavarikoitu. Poliisi takavarikoi kasvatuksessa käytettyjä välineitä sekä käyttövälineitä.

Rikoksesta epäiltyinä on ollut 135 henkilöä

Juttukokonaisuuteen rikoksesta epäiltynä on liittynyt yhteensä 135 henkilöä, joista nuorin oli 17-vuotias ja vanhin 55-vuotias. 11 törkeän huumausainerikoksen lisäksi rikosnimikkeet ovat epäiltyjen osalta olleet huumausainerikos ja huumausaineen käyttörikos. Suurimmassa osassa nimikkeet ovat olleet käyttörikoksia, jotka käsiteltiin pääasiassa sakoilla esitutkinnan aikana.

Kiinniotettuna tutkinnan aikana on ollut 30 henkilöä ja vangittuna kuusi henkilöä. Kaikki kiinniotetut ja vangitut on vapautettu odottamaan käräjäoikeuden käsittelyä. Epäillyt tunnustivat tekonsa esitutkinnan aikana.

Törkeistä huumausainerikoksista epäillyt ovat olleet paltamolaisia ja kajaanilaisia miehiä. He ovat pääasiassa 1982–1995 syntyneitä.